廣陵山光寺夜集留別黄材昆仲
作者：賀鑄
朝代：宋

paragraphs: 維舟山光步，却顧廣陵城。
十里春風外，夾津芳草生。
漁篷銜尾來，愧爾故人情。
更卜連牀語，神房溫且清。
語闌夜自久，淚燭剪復明。
撤樽兀相視，酸涕流金纓。
我本山海士，誤遭時網嬰。
出身兩紀餘，何等爲浮名。
矧此一分首，幾年當合并。
離憂如驚瀾，蕩潏未易平。
疏親繫遠邇，斯言出荒傖。
音郵無禁限，勤訪白雲兄。